# L’Heptaméron des nouvelles (1559)/Nouvelle 33

Abomination d’vn preſtre inceſtueux, qui engroſſa ſa ſœur, ſoubs pretexte de ſaincte vie : & la punition qui en fut faicte.

#### NOVVELLE TRENTETROISIESME.

Le comte Charles d’Angouleſme pere du Roy François premier de ce nom, prince fidele, & craignant Dieu, eſtant à Coignac, quelqu’vn luy racompta qu’en vn village pres de lá, nommé Cherues, y auoit vne fille vierge, viuant ſi auſterement que c’eſtoit choſe admirable, laquelle toutes fois eſtoit trouuée groſſe, ce qu’elle ne diſsimuloit point, aſſeurant à tout le peuple que iamais n’auoit cogneu homme, & qu’elle ne ſçauoit comme le cas luy eſtoit aduenu, ſinon que ce fuſt œuure du ſainct Eſprit : ce que le peuple croyoit facilement, & la tenoit & reputoit comme vne ſeconde vierge Marie. Car chacun cognoiſſoit que des ſon enfance elle eſtoit ſi ſage, que iamais n’eut en elle vn ſeul ſigne de mondanité. Elle ieuſnoit non ſeulement les ieuſnes commandées de l’Egliſe, mais pluſieurs fois la ſepmaine à ſa deuotion : & tãt que lon diſoit qu’elque ſeruice en l’Egliſe, elle n’en bougeoit. parquoy ſa vie eſtoit ſi eſtimée de tout le commun, que chacun par miracle la venoit veoir, & eſtoit bien heureux qui luy pouuoit toucher la robbe. Le curé de la paroiſſe eſtoit ſon frere, homme d’aage, & de bien auſtere vie, aimé & eſtimé de ſes parroiſsiens, & tenu pour vn ſainct homme, lequel luy tenoit de ſi rigoureux propos, qu’il la feit enfermer en vne maiſon, dont le peuple eſtoit mal content : & en fut le bruit ſi grand, que (comme ie vous ay dict) les nouuelles en vindrent iuſques aux oreilles du Comte, lequel voyant l’abbus ou tout le monde eſtoit, deſira l’en oſter : parquoy enuoya vn maiſtre des requeſtes & vn aumoſnier (deux fort gens de bien) pour en ſçauoir la verité : leſquels allerent ſur le lieu ; & s’informerent du cas le plus diligemment qu’ils peurent, s’adreſſans au curé, qui eſtoit tãt ennuyé de ceſt affaire, qu’il les pria d’aſsiſter à la verification, laquelle il eſperoit faire. Le lendemain ledict curé des le matin chanta la meſſe, ou ſa ſœur aſsiſta touſiours à genoux, bien fort groſſe : & à la fin de la meſſe le curé print le corpus domini, & en la preſence de toute l’aſsiſtence, diſt à ſa ſœur : Malheureuſe que tu es, voicy celuy qui a ſouffert mort & paſsion pour toy, deuant lequel ie te demande ſi tu es vierge, comme tu m’as touſiours aſſeuré : laquelle hardiment & ſans crainte luy reſpondit qu’ouy. Et comment donc eſt il poſsible, que tu ſois groſſe & demeurée vierge ? Elle reſpondit : Ie n’en puis rẽdre autre raiſon, ſinon que ce ſoit de la grace du ſainct Eſprit, qui faict en moy ce que luy plaiſt : mais ſi ne puis-ie nier le bien, que Dieu me faict de me conſeruer vierge : car iamais ie n’eu volonté d’eſtre mariée. Alors ſon frere luy diſt : Ie te baille icy le corps precieux de Ieſus Chriſt, lequel tu prendras à ta damnation, s’il eſt autrement que tu ne le dis, dont meſsieurs, qui ſont icy preſens de par monſieur le Cõte, ſeront teſmoings. La fille, aagée de pres de treize ans, iura par tel ſerment : Ie prends le corps de noſtre ſeigneur icy preſent à ma damnation deuant vous, meſsieurs, & vous, mon frere, ſi iamais homme m’attoucha non plus que vous : & en ce diſant receut le corps de noſtre ſeigneur. Le maiſtre des requeſtes & aumoſnier du Comte voyans cela, s’en allerent tous confus, croyans qu’auecques tels ſermens menſonge ne ſçauroit auoir lieu, & en feirent le rapport au Comte, le voulans perſuader à croire ce qu’ils croyoient. Mais luy, qui eſtoit ſage, apres y auoir bien penſé, leur feit de rechef dire les parolles du iuremẽt, leſquelles ayant bien penſées, leur diſt : Elle vous a dict, que iamais homme ne luy toucha non plus que ſon frere : & ie penſe pour verité que ſon frere luy a faict ceſt enfant, & veult couurir ſa meſchanceté ſous vne ſi grande diſsimulation : & nous qui croyons vn Ieſus Chriſt venu, n’en deuons plus attendre d’autre. Parquoy allez vous en, & mettez le curé en priſon : ie ſuis ſeur qu’il confeſſera la verité. Ce qui fut faict ſelon ſon commandement, non ſans grandes remonſtrances pour le ſcandale qu’ils faiſoient à ceſt homme de bien. Et ſi toſt que le curé fut prins, il confeſſa ſa meſchãceté, & comme il auoit conſeillé à ſa fœur de tenir les propos qu’elle tenoit, pour couurir la vie qu’ils auoiẽt menée enſemble, non ſeulemẽt d’vne excuſe legere, mais d’vn faux donner à entendre, par lequel ils demeureroient honorez de tout le monde : & diſt, quand on luy meit au deuant comment il auoit eſté ſi meſchãt de prendre le corps de noſtre ſeigneur pour la faire iurer deſſus, qu’il n’eſtoit pas ſi hardy, & qu’il auoit prins vn pain non ſacré, ne beneiſt. Le rapport en fut faict au Comte d’Angouleſme, lequel commanda à la iuſtice d’en faire ce qu’il appartenoit. Lon attendit que ſa ſœur fuſt accouchée : & apres auoir faict vn beau fils, furent bruſlez le frere & la ſœur, dont tout le peuple eut vn merueilleux esbahiſſement, ayant veu ſous vn ſi ſainct manteau, vn monſtre ſi horrible, & ſous vne vie tant louable & ſaincte regner vn ſi deteſtable vice.
Voila, mes dames, comme la foy du bon Comte ne fut vaincuë par ſignes ne par miracles exterieurs, ſçachant tresbien que nous n’auons qu’vn ſauueur, lequel en diſant Conſummatum eſt, a monſtré qu’il ne laiſſoit point le lieu à vn autre ſucceſſeur pour faire noſtre ſalut. Ie vous promects, diſt Oiſille, que voila vne grãde hardieſſe ſous vne extreme hippocriſie, couurir du manteau de Dieu, & de bon chreſtien vn peché ſi enorme. I’ay ouy dire, diſt Hircan, que ceux, qui ſous couleur d’vne commiſsion de Roy, font cruautez & tirannies, ſont puniz doublement : pource qu’ils couurent leur iniuſtice de la iuſtice royale. Auſsi voyez vous que les hipocrites, combien qu’ils proſperent quelque temps ſous le manteau de Dieu, & de ſaincteté, ſi eſt ce que quand le ſeigneur Dieu leue ſon mãteau, il les deſcouure & mect tous nuds : & à l’heure leur nudité, ordure, & vilennie eſt d’autant trouuée plus laide, que la couuerture eſtoit honorable. Il n’eſt rien plus plaiſant, diſt Nomerfide, que de parler naïfuement ainſi que le cueur le penſe. C’eſt pour engreſſer, reſpondit Longarine, & ie croy que vous donnez voſtre opinion ſelon voſtre condition. Ie vous diray, diſt Nomerfide : Ie veoy que les fols (ſi on ne les tue) viuent plus longuement que les ſages : & n’y entends qu’vne raiſon, c’eſt, qu’ils ne diſsimulent point leurs paſsions : s’ils ſont courroucez, ils frappent : s’ils ſont ioyeux, ils rient : & ceux qui cuident eſtre ſages, diſsimulẽt tant leurs imperfections, qu’ils en ont tous les cueurs empoiſonnez. Ie penſe, diſt Guebron, que vous dictes verité, & que l’hipocriſie, ſoit enuers Dieu, enuers les hommes, ou enuers la nature, eſt cauſe de tous les maux que nous auons. Ce ſeroit belle choſe, diſt Parlamẽte, que noſtre cueur feuſt ſi remply par foy, de celuy qui eſt toute vertu, & toute ioye, que nous le peuſſions librement monſtrer à chacun. Ce ſera à l’heure, diſt Hircan, qu’il n’y aura plus de chair ſur noz oz. Si eſt-ce, diſt Oiſille, que l’eſprit de Dieu, qui eſt plus fort que la mort, peult mortimortifier noſtre cueur ſans mutation de corps. Ma dame, diſt Saffredent, vous parlez du don de Dieu, qui n’eſt gueres cõmun aux hommes. Il eſt commun, diſt Oiſille, à ceux qui ont la foy : mais pource que ceſte matiere ne ſe laiſſe entendre à ceux qui ſont charnels, ſçachons à qui Simontault donne ſa voix. Ie la donne, diſt il, à Nomerſide : car puis qu’elle a le cueur ioyeux, ſa parolle ne ſera point triſte. Et vrayement, diſt Nomerſide, puis que vous auez enuie de rire, ie vous en vay appreſter l’occaſion. Et pour vous monſtrer combien la peur & l’ignorance nuiſt, & que faulte de bien entendre vn propos, eſt ſouuent cauſe de beaucoup de mal, ie vous diray ce qui aduint à deux pauures cordeliers de Niort, leſquels, pour mal entẽdre le langage d’vn boucher, cuiderent mourir de peur.